
Környezetismeret-tanítás a zoopedagógia módszereivel kisiskolás korban

Dolgozatom célja, hogy bemutassam, a zoopedagógia nagyon hatékony módszer a környezeti nevelés, valamint a természettudományos tantárgyak tanítása terén. Az állatkert különleges helyszín, amely nem csak szemlélteti a különböző kontinensek egzotikus állatait, hanem megfelelő szakértelemmel egy különleges oktató – nevelő folyamat helyszínévé is vállhat. Ezt az oktató – nevelő munkát pedig használhatjuk arra is, hogy különböző módszerekkel fejlesszük a diákokat, illetve, hogy a mindennapos tananyagot eredményesebben elsajátíthassák. A zoopedagógia hazánkban nem ismeretlen fogalom, ám ehhez képest viszonylag kevés a fellelhető magyar nyelvű szakirodalom. A témával kapcsolatosan csekély számú kutatás született, emiatt dolgozatom nagy részét saját tapasztalataimból merítettem, illetve egy kérdőív segítségével felmértem a hazai zoopedagógia helyzetét a pedagógusok és az állatkertek szemszögéből. Kutatásom módszereiként a kérdőíves kutatást, és a kísérlet választottam. A kérdőívek eredményeiből kiderült, hogy a zoopedagógiát hazánkban kevés pedagógus ismeri, emellett sokan csak ideális kirándulási helyszínként tekintenek az állatkertekre.
Zoopedagógiai kísérletem eredményeként két osztály eredményeit hasonlítom össze. Az egyik osztály a Kecskeméti Vadaskertben sajátíthatta el ugyan azt a tananyagot, amelyet a másik osztály tanteremben, hagyományos tanórai módszerekkel. Kutatásom elsődleges célja mindenképpen az volt, hogy bebizonyítsam a zoopedagógia élményközpontú módszereivel a gyerekek hatékonyabban sajátíthatják el a tudást, mint a hagyományos tanórákon. Emellett fontos célként tűztem ki, hogy a diákok erősebben kötődjenek a természethez és az állatokhoz az érzelmi nevelés hatására, valamint sok élménnyel és hasznos tapasztalattal gazdagodjanak az állatkertben eltöltött két nap során. A kísérlet a várt eredménnyel zárult, a vadaskerti foglalkozásokon részt vett osztály az összehasonlító felmérés során magasabb eredményeket ért el, mint a kontrollcsoport. 



